### Beslutningstema

Godkendelse af kvalitetsstandarder for Tandplejen.

### Sagsfremstilling

Den kommunale tandpleje består af:

* Børne- og ungdomstandpleje, der er målrettet alle børn og unge under 22 år, og som er født efter 31. december 2003 og tilmeldt folkeregistret i kommunen.
* Omsorgstandpleje, der ydes til borgere, som, grundet nedsat førlighed eller vidtgående fysisk eller psykisk handicap, kun vanskeligt kan udnytte de almindelige tandplejetilbud.
* Specialtandpleje, der er et specialiseret tilbud målrettet personer med sindslidelse, udviklingshæmning m.v., der ikke kan benytte de almindelige tilbud i den kommunale tandpleje og praksistandplejen.
* Socialtandpleje, der er et vederlagsfrit tilbud målrettet borgere med særlige sociale problemer, som ikke kan benytte de øvrige tandplejetilbud i omsorgs- og specialtandplejen og i praksistandplejen.

Tønder Kommunale Tandpleje har udarbejdet kvalitetsstandarder, som lever op til Sundhedsstyrelsens bekendtgørelse.

Der er udarbejdet standarder for områderne:

* Børne- og ungetandplejen
* Socialtandplejen
* Omsorgstandplejen, og
* Specialtandplejen

Standarderne beskriver blandt andet kvalitetsmål, ydelsens omfang og muligheden for frit valg.

Børne- og ungetandplejen

Målgruppen er alle 0-21 årige (født efter 31. december 2003), som er bosiddende i Tønder Kommune.

Ydelsen omfatter:

* Forebyggelse individuelt og i grupper (indfarvning, børsteinstruktioner, undervisning)

* Sundhedsvurdering af børn mellem 0-2 år

* Undersøgelser med individuelt fastsatte intervaller efter Sundhedsstyrelsens retningslinjer

* Behandling (både forebyggende og operativ behandling af skader i tandsættet). Tandplejen behandler efter de nyeste behandlingsprincipper baseret på evidensbaseret viden

* Tandregulering (for eksempel bøjlebehandling) efter de af Sundhedsstyrelsens fastsatte retningslinjer

Hvis der ønskes et andet tandplejetilbud end Tønder Kommunale Tandpleje, kan borgeren vælge at modtage tandpleje hos en privatpraktiserende tandlæge/tandplejer efter eget valg

* For de 0-15 årige vil der være en egenbetaling på 35 %
* For de 16-21 årige (født efter 31.12.2003) er behandlingen vederlagsfri

[adresse]

Målgruppen er borgere, der ikke kan benytte de eksisterende tandplejetilbud i praksistandplejen, omsorgstandplejen eller specialtandplejen.

Ordningen omfatter særligt socialt udsatte personer, herunder gadehjemløse og personer, der kan benytte herberger, varmestuer, væresteder på grund af hjemløshed, herunder personer, der ikke kan opholde sig i egen bolig.

Personer, der modtager forskellige former for sociale indsatser efter serviceloven eller er i kommunal behandling efter sundhedsloven, f.eks. alkoholbehandling eller stofmisbrugsbehandling, og som har ingen eller lille arbejdsmarkedstilknytning, kan også være omfattet af ordningen.

Ydelsen omfatter:

Undersøgelse, diagnostik og behandlingsplanlægning, som kan omfatte:

* Akut smertelindrende tandbehandling

* Funktionsopbyggende tandbehandling f.eks. ved betydelig nedsat tyggefunktion eller hvor tab af tænder i fortandsregionen er vansirende i et sådant omfang, at det udgør et egentligt handicap for borgeren

* Tilbuddet om socialtandpleje ophører, når behandlingsplanen, der lægges ved 1. besøg, er udført

Omsorgstandplejen

Målgruppen omfatter personer over 18 år, der på grund af kronisk nedsat førlighed eller vidtgående fysisk eller psykisk handicap kun vanskeligt kan udnytte det almindelige tandplejetilbud.

Ydelsen omfatter:

* Omsorgstandplejen er forebyggende og vedligeholdende inklusiv hjælp til mundhygiejne
* Oplysning samt instruktion i tandpleje til den enkelte patient og relevant omsorgspersonale
* Undersøgelse af tand, mund og kæberegionens sundhedstilstand i intervaller tilrettelagt ud fra faglige kriterier
* Efter behov: behandling af henholdende eller af palliativ karakter
* De mest almindelige behandlinger i omsorgstandplejen er: tandrensning, fyldninger, protesekorrektioner, protesereparationer og tandudtrækning.
* Behandling baseret på realistiske behandlingsbehov og behandlingsniveauet afstemmes efter borgerens ønsker og tandlægens faglige vurdering

Specialtandplejen

Målgruppen for specialtandplejen er sindslidende, psykisk udviklingshæmmede m fl., der ikke kan udnytte de almindelige tilbud i børne- og ungdomstandplejen, praksistandplejen eller omsorgstandplejen.

Ydelsen omfatter:

* Borgere med egne tænder: undersøgelse 2 x årligt. De indkaldes så vidt muligt på kommunens voksenklinik.
* Borgere uden egne tænder, men med proteser: undersøgelse 1 x årligt
* Tandbehandling med permanente fyldninger udføres kun på klinik
* Provisoriske fyldninger kan undtagelsesvist udføres i eget hjem
* I særlige tilfælde ved manglende tyggefunktion kan borgere tilbydes fast eller aftagelig protetik
* Nogle borgere i målgruppen er fast tilknyttet den Regionale Specialtandpleje i [adresse]. Her ligger ansvaret for behandling af disse patienter i Den Regionale Specialtandpleje.

Standarderne revideres af Tandplejen hvert andet år.

### Lovgrundlag

De lovmæssige rammer for den kommunale tandpleje er fastsat i medfør af sundhedsloven og bekendtgørelse om tandpleje (tandplejebekendtgørelsen). Her fremgår det, at Sundhedsstyrelsen fastsætter nærmere retningslinjer for omfanget af og kravene til den kommunale og regionale tandpleje. BEK nr. 959 af 14/06/2022 (Gældende).

### Fagchefen for Skole og Dagtilbud indstiller,

at Tandplejens kvalitetsstandarder godkendes, og

at indstillingen videresendes til Kommunalbestyrelsen.

Beslutning fra Børn- og Skoleudvalget, 4. oktober 2022, pkt. 2:
Indstillingen anbefales.

### Beslutning

Indstillingen godkendt.